Nege stappers van Simonsberg geredDie reddingspoging het tydens gure weer plaasgevind. (Foto: WSAR Western Cape/Facebook) Nege stappers tussen die ouderdom van 16 en 78 jaar is die afgelope naweek van Simonsberg, net buite Stellenbosch, gered nadat hulle weens die gure weer nie die roete berg af kon kry nie. Tydens die 27 uur lange reddingspoging het een van die stappers boonop ŉ ent verder af geval en moes sy ure lank wag totdat sy eindelik na veiligheid gehys kon word. Volgens Wilderness Search and Rescue (WSAR) in die Wes-Kaap is sy spanne laat Saterdagaand na Simonsberg ontbied om ŉ groep stappers, wat vroeër die dag die berg uitgeklim het, te red. “ŉ Reddingspan het die groep se roete gevolg en hulle eindelik ná 02:20 naby die kruin van die berg opgespoor. Die span, tesame met die groep stappers, het ŉ grot gevind waar hulle oornag het tot sonsopkoms,” lui WSAR se verklaring. “ŉ Tweede span het in die vroeë oggendure na die groep gestap met warm klere en ŉ stofie.” Te midde van stormagtige weerstoestande het die groep Sondag om 08:30 die staptog na veiligheid begin. Een van die stappers het op pad af gegly en geval. (Foto: WSAR Western Cape/Facebook) Skaars twee uur later het een van die stappers egter gegly en sowat 10 m ver geval. Haar beserings was van so ŉ aard dat sy met behulp van ŉ voubed vervoer moes word. Met geen toerusting beskikbaar nie is die res van die stappers bergaf gelei, terwyl bykomende hulp ontbied is. “Die voubed en bykomende reddingstoerusting is tot by die pasiënt gedra waar sy sowat 150 m afgehys is tot by ŉ punt waar reddingspanne haar die res van die pad kon dra.” Die beseerde stapper is eindelik om 21:30 na ŉ hospitaal geneem vir verdere behandeling. “Ons wil graag ons spanne bedank wat onvermoeid deur die nag gewerk het, en in sulke gure omstandighede.” WSAR het lede van die publiek aangemoedig om in die wintermaande ekstra warm klere in te pak en die weervoorspelling dop te hou wanneer avonture soos dié aangepak word.